Petrus, Dei gracia Senon. archiepiscopus, omnibus presentes litteras inspecturis in Domino salutem. Notum facimus universis quod, in nostra presentia constitutus, nobilis miles Petrus de Serginis, ecclesie de Pomeria in perpetuam elemosinam contulit et concessit quicquid habebat in decima territorii de Quois, et insuper quindecim denarios censuales quos habebat super terra Gileberti de Compegniaco, cum decima ejusdem terre que similiter sua erat. De hiis autem omnibus devestivit se in manu nostra, et nos, ad petitionem ipsius dilectam filiam Hodebergim dicte ecclesie priorissam nomine ipsius ecclesie investivimus de eisdem. Hanc elemosinam laudavit coram nobis Elisabeth, nobilis uxor ejus. Nos, itaque, elemosinam ipsam approbamus et volumus, et eandem dicte ecclesie sub sigilli nostri testimonio confirmamus. Actum, anno Gracie Mº CCº XIº, mense octobri.